Document ID: 32013R0463

A BIZOTTSÁG 463/2013/EU RENDELETE
(2013. május 17.)
a műtrágyákról szóló 2003/2003/EK európai parlamenti és tanácsi rendelet I., II. és IV. mellékletének a műszaki fejlődéshez való hozzáigazítás céljából történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a műtrágyákról szóló, 2003. október 13-i 2003/2003/EK európai parlamenti és tanácsi rendeletre (1) és különösen annak 31. cikke (1) és (3) bekezdésére,
mivel:
(1)
A „kainit” kifejezés a 2003/2003/EK rendelet I. mellékletének A.3. táblázatában a nyers kálisó megnevezésére használatos. A kainit kifejezést jelenleg a nyers kálisó kizárólag egy adott típusával társítjuk, melynek következtében a kálisó egyéb típusait forgalomba hozni szándékozó gyártók kereskedelmi korlátozásokba ütközhetnek. Annak érdekében, hogy a szóban forgó korlátozás elháruljon, és a különböző tagállamok mezőgazdasági termelői könnyebben jussanak nagyobb kálisó-választékhoz, az adott műtrágyatípus esetében alkalmazandó tételek általánosabb megjelölésére van szükség, továbbá ennek megfelelően a kainitra tett hivatkozásokat is módosítani kell. A nyers kálisót előállító gyártók számára átmeneti időszakot kell biztosítani ahhoz, hogy a címkézést az új szabályokhoz igazítsák.
(2)
A lignoszulfonsav különböző fatípusok felhasználásával előállított összetett anyag. Abból adódóan, hogy az anyag számos különböző minőségben lelhető fel a kereskedelmi forgalomban, lényeges, hogy az „EK-műtrágya”-ként forgalomba hozott termékekre alkalmazandó minőségi követelményeket hozzáigazítsák a műszaki fejlődéshez.
(3)
A meszezőanyagok csökkentik a talaj savasságát, mellyel egyidejűleg magnéziumot, kalciumot vagy mindkét tápanyagot a talajba juttathatják. A meszezőanyag-gyártók azt tapasztalják, hogy a nemzeti szintű szabályok eltérőek, ami a belső piac torzulását eredményezi. A belső piacon belüli szabad forgalomba bocsáthatóságuk érdekében a meszezőanyagokat fel kell venni a 2003/2003/EK rendelet I. mellékletében szereplő műtrágyatípusok közé. Továbbá az Európai Szabványügyi Bizottság (CEN) európai szabványokat (EN-szabványok) dolgozott ki a meszezőanyagokra alkalmazandó vizsgálati módszerek tekintetében. Ahhoz, hogy kötelező legyen a szóban forgó szabványoknak való megfelelés, a szabványokat fel kell venni a 2003/2003/EK rendelet mintavételi és elemzési módszerek megállapításáról szóló IV. mellékletébe.
(4)
A meszezőanyag-gyártók számára átmeneti időszakot kell biztosítani ahhoz, hogy alkalmazkodhassanak az új EN-szabványokhoz.
(5)
A 2003/2003/EK rendelet II. melléklete a garantált tápanyagtartalom vonatkozásában állapít meg tűréshatárokat. A II. mellékletet a meszezőanyagok vonatkozásában megállapított tűréshatárok felvétele céljából módosítani kell.
(6)
A 2003/2003/EK rendelet a IV. mellékletében megállapított mintavételi és elemzési módszerekkel összhangban előírja az EK-műtrágyák ellenőrzését. Egyes módszerek azonban nem nemzetközileg elismert módszerek, így ezeket fel kell váltani az Európai Szabványügyi Bizottság (CEN) által újonnan kidolgozott EN-szabványokkal.
(7)
A 2003/2003/EK rendeletet ezért a fentieknek megfelelően módosítani kell.
(8)
Az e rendeletben előírt intézkedések összhangban vannak a 2003/2003/EK rendelet 32. cikkével létrehozott bizottság véleményével,
ELFOGADTA EZT A RENDELETET:
1. cikk
Módosítások
(1) A 2003/2003/EK rendelet I. melléklete e rendelet I. mellékletének megfelelően módosul.
(2) A 2003/2003/EK rendelet II. melléklete e rendelet II. mellékletének megfelelően módosul.
(3) A 2003/2003/EK rendelet IV. melléklete e rendelet III. mellékletének megfelelően módosul.
2. cikk
Átmeneti rendelkezések
A 3. cikk második bekezdésétől eltérve a gyártók 2014. december 7. előtt alkalmazhatják az I. melléklet 1. pontjának rendelkezéseit.
3. cikk
Hatálybalépés
(1) Ez a rendelet az Európai Unió Hivatalos Lapjában való kihirdetését követő huszadik napon lép hatályba.
(2) Az I. melléklet 1. pontját 2014. december 7-től kell alkalmazni.
(3) Az I. melléklet 3. pontját, a II. melléklet 2. pontját és a III. melléklet 4. pontját 2014. június 7-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. május 17-én.

Labels: 7
3
6